  Майя Бывальцева Чернобыльысь атом электростанциысь 4-тӥ энергоблок вадьсын саркофагез пуктонэ пыриськем Удмуртиын улӥсьёслы синпелет усьтӥзы Можгаын. Со сярысь ивортӥз Хими ожтӥрлыкез кышкыттэмлыко возёнъя но быдтонъя федерал управленилэн пресс-службаяз. Тодэ вайытом, саркофаг пуктонэз йылпумъям дырысен 30-тӥ шуркынмонэ 30 ар тырмиз. Сое лэсьтонэ Россилэн вань улосвылъёсысьтыз адямиос пыриськизы. Соос пӧлын 160 мурт Можга ёросысь. Синпелет луиз радиаци, хими но биологи кышкытлыкъёслэсь утёнъя войскоослэн ожгар машиназы (БРДМ). Ӵапак сыӵе машинаен ожгар химикъёслэн кивалтӥсьсы генерал-полковник Владимир Пикалов Чернобыльысь станциез ортчиз но шимучырлэсь бервылзэ утялтыны ужанрадлык кылдытон понна кулэ луись ивортодэт люказ. Синпелетэз пуктӥзы лэсьтӥськонэ пыриськем Удмуртиын улӥсьёслэн, соослэн палкышнооссылэн но нылпиоссылэн кичӧлтэмзыя. Сӥё-дано ужрадэ пыриськизы Хими ожтӥрлыкез кышкыттэмлыко возёнъя но быдтонъя федерал управленилэн кивалтӥсез генерал-полковник Валерий Капашин, Удмуртиысь лэсьтӥськонъя, архитектурая но улон инты политикая министрлэн воштӥсез Александр Перунов, Чернобыльысь атом электростанциын шимучырлэсь бервылзэ утялтонэ пыриськемъёс но Можгаын улӥсьёс. Тегъёс: Мерлык Можга Удмуртия химиожтӥрлык  